text: Borgerservice i Brørup rykker ind på biblioteket 
  14 marts 2011 kl. 14.49
  Biblioteket i Brørup overtager fra starten af april den borgerservicebetjening, som Områdekontoret i Brørup hidtil har ydet.
  Det vil sige, at borgere i Brørup, der ønsker personlig betjening i forbindelse med f.eks. flytning, pladsanvisning, forskudsregistrering og sygesikring fra den dag skal henvende sig på biblioteket i Brørup.
  Her vil de blive betjent af bibliotekspersonalet, som er blevet uddannet til at varetage de nye opgaver. 
  - Ordningen betyder, at borgerne nu kan blive betjent i bibliotekets normale åbningstider, som, vi tror, harmonerer godt med borgernes behov og muligheder for at benytte servicen, siger borgerservicechef i Vejen Kommune, Jane Ussing.
  Fornyelse og udstedelse af pas og kørekort sker dog fremover i Borgerservice i Vejen by.
  De øvrige opgaver og funktioner på Områdekontor Brørup fortsætter uændret. Altså skal man stadig henvende sig her, hvis man skal have fat i Kultur og Fritid, Socialafdelingen, Sundhedsafdelingen eller Ældreafdelingen.
  